**РЕПУБЛИКА СРБИЈА-ОПШТИНА РАЧА**

**ОПШТИНСКО ВЕЋЕ ОПШТИНЕ РАЧА**

**Број: 46-35/2024-II-01**

**Датум: 18.03.2024. године.**

На основу члана 46. става 1. тачке 1) Закона о локалној самоуправи (“Службени гласник РС”, бр 129/2007, 83/2014-др. закон, 101/2016-др.закон, 47/2018 и 111/2021-др.закон), члана 71. става 1. тачке 1) Статута општине Рача (“Службени гласник општине Рача”, бр. 3/19) и члана 2. става 1. тачке 1) Пословника о раду Општинског већа општине Рача (“Службени гласник општине Рача”, бр. 22/20 и 8/22), а у вези са чланом 26. ставом 1.тачком 4) и чланом 29. ставом 1. Закона о јавној својини ("Службени гласник РС", број 72/11, 88/13, 105/14, 104/2016-други закон, 108/2016 и 113/2017, 95/2018 и 153/2020), чланом 67. ставом 1. тачком 10) Статута општине Рача (''Службени гласник општине Рача", број: 3/2019 ) и члановима 7., 8. и 9. Одлуке о прибављању, располагању, управљању и коришћењу ствари у јавној својини општине Рача („Службени гласник општине Рача“, број 3/2021), Општинско веће општине Рача, на седници одржаној дана 18.03.2024. године, утврдило је предлог:

**О Д Л У К Е**

**О ПОКРЕТАЊУ ПОСТУПКА ОТУЂЕЊА НЕПОКРЕТНОСТИ ИЗ ЈАВНЕ СВОЈИНЕ ОПШТИНЕ РАЧА**

**Члан 1.**

**ПОКРЕЋЕ СЕ** поступак отуђења непокретности у јавној својини општине Рача, путем прикупљања писмених понуда и то:

-стан број 4., на првом спрату у згради број 1., у улици Војводе Павла Цукића, који се налази на катастарској парцели број 623/1 КО Рача, у површини од 44 м2, уписан у л.н. број 923 КО Рача, који се налази у јавној својини општине Рача, са уделом 1/1.

**Члан 2.**

Најнижа цена непокретности одредиће се на основу тржишне вредности непокретности коју ће проценити надлежни орган одређен законом.

Учесници на Огласу који буде расписан по основу ове Одлуке, су дужни да уз понудудоставе и доказ о уплати депозита у висини **10%** од најниже утврђене цене, која ће бити утврђена огласом.

Непокретност описана у члану 1. ове Одлуке отуђиће се купцу који понуди највећу цену и иста се накнадно не може умањивати.

**Члан 3.**

Поступак прикупљања писмених понуда спровешће Комисија за спровођење поступка прибављања, отуђења и давања у закуп ствари у јавној својини општине Рача, именована од стране Скупштине општине Рача.

Комисија ће објавити оглас, утврдити најнижу вредност непокретности, одредити рок за подношење писмених понуда, садржај понуде, обавити и друге правне послове у складу са законом и подзаконским актима.

**Члан 4.**

Уговор између најповољнијег понуђача и општине Рача ће се закључити у року од 30 дана по коначности решења надлежног органа о отуђењу непокретности и истим ће се уредити начин, услови и рок плаћања купопродајне цене.

Ако лице коме је непокретност отуђена својом кривицом не закључи уговор у наведеном року, донеће се решење о стављању ван снаге акта о отуђењу непокретности, а уплаћени депозит се не враћа.

**Члан 5.**

Ова одлука ступа на снагу осмог дана од дана објављивања у „Службеном гласнику општине Рача“.

**ОПШТИНСКО ВЕЋЕ ОПШТИНЕ РАЧА**

**ПРЕДСЕДНИК**

**\_\_\_\_\_\_\_\_\_\_\_\_\_\_\_\_\_\_\_\_\_\_\_**

Бранко Радосављевић

**Доставити:**

**-**Скупштини општине Рача;

-Архиви